L'adhesió referma el compromís de la Generalitat amb la responsabilitat social, la sostenibilitat i la innovació.
Electronics Watch és una entitat internacional que vetlla per assegurar la compra responsable de productes electrònics.
El vicepresident Aragonès, durant la seva intervenció a la Jornada Electronics Watch
La Generalitat de Catalunya s'afiliarà a l'entitat internacional Electronics Watch, tal com ha anunciat el vicepresident del Govern i conseller d'Economia i Hisenda, Pere Aragonès, durant la conferència anual que l'entitat ha celebrat a Barcelona.
L'Acord de govern que ho farà possible implica els departaments de la Vicepresidència i d'Economia i Hisenda; Acció Exterior, Relacions Institucionals i Transparència; i Polítiques Digitals i Administració Pública.
Durant la inauguració de la Conferència Anual d'Electronics Watch 2019, que ha tingut lloc aquest matí al Centre de Cultura Contemporània de Barcelona, el vicepresident ha explicat que l'adhesió de la Generalitat a Electronics Watch persegueix tres objectius: augmentar la transparència en les cadenes de subministrament dels productes electrònics adquirits; millorar les condicions laborals i el respecte als drets humans en general en l'àmbit de les tecnologies de la informació i la comunicació (TIC) i exercir un lideratge visible de Catalunya en aquest àmbit.
L'afiliació és resultat d'una llarga trajectòria de treball coordinat entre diverses unitats del Govern com l'Agència Catalana de Cooperació al Desenvolupament (ACCD), la Direcció General de Contractació Pública, i el Centre de Telecomunicacions i Tecnologies de la Informació (CTTI), que assumiran conjuntament la quota d'adhesió.
El Govern també participa activament en fòrums que posen en relació els drets humans amb l'activitat comercial tant del sector públic com del privat.
El novembre passat, una delegació de la Direcció General de Cooperació al Desenvolupament, l'Agència Catalana de Cooperació al Desenvolupament, i l'Agència per la Competitivitat de l'Empresa (ACCIÓ), van participar en el vuitè Fòrum de les Nacions Unides sobre les empreses i els drets humans, a Ginebra.
Altres institucions catalanes afiliades a Electronics Watch són l'Ajuntament de Barcelona, l'Associació Catalana de Municipis i l'Ajuntament de Sant Boi.
Des de l'any 2012, la Generalitat de Catalunya col·labora amb diverses administracions públiques i organitzacions de justícia global mitjançant el Grup de Compra Pública Socialment Responsable.
En el marc d'aquest grup s'han organitzat una sèrie de jornades de compra pública socialment responsable, la darrera edició de les quals va tenir lloc el novembre passat.
Electronics Watch, una entitat que vetlla pels drets laborals dels treballadors del sector de l'electrònica
Electronics Watch és una entitat internacional sense ànim de lucre de supervisió independent que promou la compra responsable en la indústria electrònica.
Per aconseguir-ho, posa en contacte compradors del sector públic amb organitzacions de la societat civil de les regions productores d'electrònica i persones expertes en drets humans i cadenes de subministrament globals.
D'aquesta manera, contribueix a que totes les persones que formen part de la cadena de subministrament de productes electrònics tinguin garantides unes condicions laborals dignes i segures.
Des de la perspectiva de la política exterior, la contractació pública socialment responsable no és només una qüestió d'ètica, sinó també d'eficiència, estratègia i de coherència de polítiques per al desenvolupament.
Els governs no poden treballar per a la millora de les condicions de vida en els països empobrits i alhora permetre que les seves compres vulnerin els drets humans o tinguin impactes ambientals negatius a l'exterior.
És per això que els Objectius de Desenvolupament Sostenible inclouen entre les seves metes "promoure pràctiques de contractació pública que siguin sostenibles".
D'aquesta manera, l'Agenda 2030 de les Nacions Unides fa palesa la interdependència i corresponsabilitat en els problemes i les solucions globals.